龍尾硯同毛彦時随聯句
作者：程俱
朝代：宋

paragraphs: 歙水清以駃，歙山文且堅。
誰持玉斧琢，製此月様圓。
想當結繩後，要使鳥跡傳。
雕鎪見骨格，豈與瓦礫全。
陂陀百氏圃，泓澄九經淵。
墨海不復見，柯巖那可肩。
星稀涵緯象，眉綠生春妍。
規模異鎔鐡，濡寫殊懷鉛。
正當秋兔穎，發此霜松煙。
一從毛褚遊，幾作蟲魚箋。
徴辭想妃子，揾首懷張顛。
寧同李生瘞，聊續胡公鐫。
常疑老蚌殻，浸潤成膏妍。
堅踰鵝池鑄，質射銅臺埏。
紛紛况多僞，渇雀同梔鞭。
琳坳隱多水，十手寄所宣。
池光瀲墨色，雲氣開毫聯。
翔鸞及垂露，逸勢徒飛騫。
誰云過珪璧，或用磨戈鋋。
吾今欲焚棄，負耒歸園田。